
DECISIÓ 31/04

Assumpte: anunci Iberdrola ‘energia verda’
1. El 3 de novembre de 2003, l’Oficina Municipal d’Informació al Consumidor de Barcelona trasllada una reclamació del senyor Jordi Miralles i Ferrer, apoderat de la Fundació Terra, en relació amb l’anunci esmentat. L’entitat reclamant manifesta que l’empresa Iberdrola va iniciar una campanya en premsa i televisió dedicada a promoure el que anomenen energia verda i considera que les expressions que es fan servir en l’anunci objecte de la reclamació suposen un engany perquè: no hi ha cap assecador que pugui fer flors mentre asseca els cabells; no hi ha cap màquina d’afaitar que estimuli els cérvols a córrer pels boscos; no hi ha cap làmpada capaç de reproduir els esquirols per tal que incrementin la seva població forestal, i, finalment, cap televisió pot fer que el cel sigui més net.

Així mateix, el reclamant fa constar que la utilització per part d’una companyia de subministrament elèctric del concepte d’energia verda pot provocar que la ciutadania el confongui amb un producte legal i regulat com és l’electricitat verda, la finalitat de la qual és promoure l’energia renovable neta. En el cas d’Iberdrola, el reclamant considera que aquesta empresa no fa constar que estigui auditada i ofereixi electricitat verda com a producte sotmès a la regulació europea que exigeix el compliment d’una sèrie de compromisos, sinó que només introdueix missatges i imatges del medi ambient que no responen a la normativa vigent.

Demana la retirada de la campanya publicitària en els mitjans de comunicació, així com de totes les tanques i espais públics i que l’empresa responsable sigui sancionada i obligada a fer públic el significat del que s’anomena electricitat verda.

2. Es localitza una emissió de l’anunci objecte de reclamació el 10 d’octubre  de 2003, a les 17.13 hores a TV3.

3. L’11 de novembre de 2003 es demana informació al director general d’Energia i Mines del Departament de Treball, Indústria, Comerç i Turisme de la Generalitat de Catalunya sobre el tema plantejat en l’argumentació de l’entitat reclamant.

4. El 5 de desembre de 2003 es rep la resposta, via fax, de la Direcció General d’Energia i Mines, en la qual informa que actualment no està legalment definida ni l’electricitat verda ni l’energia verda i especifica la normativa on es defineixen i regulen les energies renovables.

5. El 24 de febrer de 2004 es demana al nou director general d’Energia, Mines i Seguretat Industrial més concreció sobre la informació rebuda, a fi i efecte de tenir elements suficients per tal de resoldre la reclamació.

6. El 10 de maig de 2004, la Direcció General d’Energia i Mines, comunica que la Comissió Nacional d’Energia (CNE), com a organisme regulador del sector energètic estatal, ha fet públic un informe sobre les campanyes publicitàries d’energia verda, fruit de l’expedient informatiu tramitat per la CNE, amb l’objecte d’examinar les campanyes de venda d’energia verda aparegudes a diversos mitjans de comunicació i desenvolupades per diverses empreses elèctriques i analitzar la seva compatibilitat amb la normativa sectorial i amb les normes de protecció dels consumidors i usuaris. S’analitza l’informe de la CNE, del qual es desprèn que la publicitat que fa Iberdrola pot induir a engany als consumidors i consumidores.

7. El 17 de maig de 2004 se sol·licita un informe a l’Àrea Jurídica per tal de determinar si l’anunci d’Iberdrola presenta un supòsit de publicitat enganyosa, el qual es lliurat el 22 de juny.

8. L’argument de l’anunci està narrat en veu en off; s’hi succeeixen una sèrie d’imatges carregades de simbolisme en un entorn de muntanyes i cascades; també apareixen imatges de persones joves, així com un aerogenerador, identificatiu de l’energia eòlica. Predominen els colors blaus i verds i tot l’anunci està acompanyat amb una música de fons que es pot considerar relaxant.

La veu en off diu: “Ara, cada cop que t’afaitis o que et dutxis tindràs cura del medi ambient, perquè ara Iberdrola t’ofereix l’energia verda, la primera 100% renovable. Que pots tenir a casa teva. Ja! Apunta’t a l’energia verda Iberdrola”.

L’anunci s’acaba amb l’eslògan següent: “Iberdrola: volem ser la teva energia”. Imatge del logotip de la companyia elèctrica i sobreimpressió d’un número de telèfon de contacte.
9. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 7 de juliol de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell estima la reclamació, considerant que l’anunci vulnera la normativa vigent i, per tant, constitueix un supòsit de publicitat enganyosa atès que pot induir a error o engany respecte l’origen de l’energia denominada verda, ja que s’informa als consumidors i consumidores que l’energia verda contractada prové exclusivament de fonts 100% renovables, com l’aigua, el sol o el vent, i que és 100% respectuosa amb el medi ambient i 100% ecològica. Amb l’anterior referència es fa creure als clients que hi ha una relació directa entre l’energia generada a través de les fonts renovables i la que es pot contractar mitjançant la companyia elèctrica Iberdrola. 

El Consell entén que aquest és un supòsit de publicitat enganyosa i, per tant, il·lícita.

En aquest sentit, i en el supòsit que es tornés a emetre l’esmentada campanya publicitària, s’insta l’operador de televisió a no emetre el contingut de l’espot mentre no s’adeqüi a la legislació vigent. 

10. Comunicar aquesta decisió a la Fundació Terra, a l’Oficina Municipal d’Informació al Consumidor de Barcelona i a Televisió de Catalunya.

Barcelona, 7 de juliol de 2004

El president

Francesc Codina i Castillo

